KIRJALLINEN KYSYMYS E-3149/01

esittäjä(t): Brice Hortefeux (PPE-DE) neuvostolle

(15. marraskuuta 2001)

Aihe: Veroparatiisit EU:ssa

Iskut, jotka tehtiin 11. syyskuuta 2001, ovat saaneet liikkeelle sekä suuren yleisön että Euroopan unionin toimielimet. Paljon kritiikkiä on kuitenkin esitetty offshore-keskusten ja rahanpesuun käytettyjen laittomien kanavien kautta tapahtuvan terrorismin rahoituksen vastaisen kampanjan laajuutta kohtaan. Suuri osa näistä keskuksista sijaitsee keskellä Euroopan unionia, muun muassa Lontoon Cityssä ja Englannin kruunun alaisuuteen kuuluvilla alueilla (Gibraltar, Jersey ja Guernsey).

On käsittämätöntä ja epäloogista, etteivät terrorismin ja sen rahoituksen vastustajat kyseenalaista näiden sääntöjen mukaisten paratiisien olemassaoloa. Ei pitäisi kuvitella turhia: käymällä sotaa 27 henkilöä ja järjestöä vastaan, ei käydä käsiksi järjestelmään, joka leviää nopeasti eräässä EU:n jäsenvaltiossa. Nämä alueet eivät ole ainoastaan veroparatiisi tai pankki- ja rahoitustoiminnan paratiisi vaan valitettavasti myös monessa suhteessa oikeudellinen paratiisi.

Mikä on neuvoston kanta tässä dramaattisessa tilanteessa ja mihin toimiin se aikoo ryhtyä tämän asiantilan korjaamiseksi?

Vastaus

(1. maaliskuuta 2002)

Neuvoston 16. lokakuuta 2001 pidetyssä istunnossa annettiin useita päätelmiä, jotka koskevat tähänastista edistystä terrorismin, rahanpesun ja talousrikollisuuden torjunnassa sekä toteutettavia toimenpiteitä.

Näistä päätelmistä voidaan mainita seuraavat:

1. Jäsenvaltiot allekirjoittivat ehdotuksen oikeusavusta rikosasioissa jäsenvaltioiden välillä 29. toukokuuta 2000 tehtyyn yleissopimukseen liitettäväksi pöytäkirjaksi. Pöytäkirja merkitsee huomattavaa parannusta talousrikollisuuden torjuntaa koskevassa jäsenvaltioiden yhteistyössä. Jäsenvaltioiden on tarkoitus ratifioida tämä pöytäkirja mahdollisimman pian ja viimeistään ensi vuoden loppuun mennessä.

2. Neuvosto antoi yhteispäätösmenettelyllä Euroopan parlamentin kanssa direktiivin, jolla muutetaan rahoitusjärjestelmän rahanpesutarkoituksiin käyttämisen estämisestä 10. kesäkuuta 1991 annettua direktiiviä. Tämä uusi rahanpesua koskeva direktiivi, jolla laajennetaan rahanpesukielto koskemaan huumausaineiden kaupan lisäksi myös muita vakavia rikoksia ja ulotetaan direktiivin velvoitteet koskemaan tiettyjä rahoitusalan ulkopuolisia toimintoja ja ammatteja lakimiehet ja kirjanpitäjät mukaan lukien, on järjestäytyneen rikollisuuden torjunnan kannalta erittäin tärkeä.

3. Neuvosto aikoo hyväksyä ehdotuksen puitepäätökseksi omaisuuden tai todistusaineiston jäädyttämistä koskevien päätösten täytäntöönpanosta Euroopan unionissa.

4. Neuvosto toistaa 17. lokakuuta 2000 pidetyn yhteisen Ecofin- ja YOS-neuvoston istunnon päätelmien mukaisesti, kuten rahanpesunvastainen toimintaryhmä (FATF) on suositellut, että jäsenvaltioiden rahoituslaitokset kiinnittäisivät erityistä huomiota yhteistyöhaluttomien maiden ja alueiden kanssa toimivien henkilöiden, yritysten ja rahoituslaitosten kanssa tapahtuviin liiketoimiin ja maksutapahtumiin. Luettelo yhteistyöhaluttomista maista ja alueista saatettiin ajan tasalle 7. syyskuuta 2001, ja siihen kuuluvat nyt Cookinsaaret, Dominica, Egypti, Filippiinit, Grenada, Guatemala, Indonesia, Israel, Libanon, Marshallinsaaret, Myanmar, Nauru, Nigeria, Niue, Saint Kitts ja Nevis, Saint Vincent ja Grenadiinit, Ukraina, Unkari sekä Venäjä.

5. Neuvosto toteaa, että FATF katsoi 22. kesäkuuta 2001 ja uudelleen 7. syyskuuta 2001, että Filippiinit ei ole merkittävällä tavalla onnistunut rahanpesunvastaisissa toimissaan. FATF kehotti jäsenvaltioitaan panemaan täytäntöön Filippiinien vastaiset toimenpiteet. Filippiinien on ilmoitettu 29. syyskuuta 2001 hyväksyneen rahanpesunvastaista lainsäädäntöä. FATF on sen mukaisesti kehottanut kaikkia jäseniään keskeyttämään Filippiinien vastaiset toimenpiteet, kunnes on varmistettu, että rahanpesua koskeva lainsäädäntö on todella saatettu voimaan. FATF on myös todennut, että Nauru on hyväksynyt rahanpesua koskevan säädöksen 28. elokuuta 2001. Siinä katsotaan kuitenkin olevan lukuisia puutteita eikä Naurun rahanpesuongelman vakavuutta ole riittävästi otettu huomioon. Siitä syystä FATF päätti, että sen jäsenten pitäisi panna täytäntöön Naurun vastaiset toimenpiteet, jos asianmukaisia lainsäädännöllisiä muutoksia ei säädetä 30. marraskuuta 2001 mennessä.

Jäsenvaltiot päättivät 17. lokakuuta 2000 pidetyn yhteisen Ecofin- ja YOS-neuvoston istunnossa välittömästi panna yhdessä ja samanaikaisesti täytäntöön FATF:n päättämät vastatoimenpiteet ja tarvittaessa mukauttaa lainsäädäntöään.

FATF:n suosittelemat toimenpiteet ovat seuraavat:

a) Rahoituslaitoksille on asetettava tiukat vaatimukset asiakkaiden tunnistamisesta ja niille suunnattua neuvontaa on tehostettava, myös kutakin lainkäyttöaluetta erityisesti koskevaa rahoitusneuvontaa, jotta edunsaajat voidaan tunnistaa ennen kuin aloitetaan liikesuhteita kyseisten maiden yksityishenkilöiden tai yritysten kanssa.

b) Asianmukaisia raportointijärjestelyjä on tehostettava tai liiketoimista on raportoitava järjestelmällisesti sillä perusteella, että liiketoimet kyseisten maiden kanssa ovat suuremmalla todennäköisyydellä epäilyttäviä.

c) Harkittaessa tytäryhtiöiden tai sivuliikkeiden tai pankkien edustustoimistojen perustamisen hyväksymistä FATF:n jäsenvaltioihin on otettava huomioon asianomaisen pankin sijainti yhteistyöhaluttomassa maassa.

d) Rahoitusalan ulkopuolisia liiketoiminnan aloja on varoitettava siitä, että liiketoimiin yhteistyöhaluttomissa maissa sijaitsevien tahojen kanssa saattaa liittyä rahanpesun riski.

Neuvostossa kokoontuneet jäsenvaltioiden hallitusten edustajat ovat päättäneet toteuttaa yhdessä ja samanaikaisesti Filippiinien ja Naurun vastaiset toimenpiteet, tarvittaessa välittömästi. Jos vastatoimenpiteiden voimaan saattamiseksi tarvitaan uutta lainsäädäntöä, jäsenvaltiot varmistavat, että niiden lainsäädäntö mahdollistaa vastatoimenpiteiden toteuttamisen 1. tammikuuta 2002 alkaen.

6. Neuvosto painottaa sitä, että terrorismin rahoitukseen on kohdistettava voimakkaat vastatoimet turvallisuusneuvoston päätöslauselman 1373/01 mukaisesti. Neuvosto päättää käyttää FATF:n järjestelmää yhteistyöhaluttomia maita vastaan suunnattujen vastatoimenpiteiden koordinoimiseksi myös niiden maiden osalta, jotka sallivat terroristien oleskella alueellaan tai tukevat heitä ja heidän rahoituskeinojaan. Neuvosto kehottaa komissiota tarkastelemaan kiireellisesti ehdotuksia varmistaakseen, että jäsenvaltiot ryhtyvät tehokkaisiin toimiin tällaisia maita vastaan yhdessä ja samanaikaisesti.

7. Neuvosto on tyytyväinen valmistelutyöhön, jonka tavoitteena on laatia sopimusmalli keskinäisestä oikeusavusta yhteistyöhaluttomien maiden kanssa, ja kehottaa toimivaltaista työryhmää tehostamaan työtään. Sopimusmallin aikaansaamisen jälkeen neuvosto aikoo antaa puheenjohtajavaltiolle pikaisesti valtuudet aloittaa tapauskohtaisesti ja komission tarvittaessa avustaessa neuvottelut yhteistyöhaluttomien maiden kanssa, myös Euroopan unionista tehdyn sopimuksen 24 ja 38 artiklassa säädetyn menettelyn pohjalta ja sen mukaisesti.

8. EU:n jäsenvaltiot kehottavat IMF:ää tehostamaan yhdessä rahoitusmarkkinoiden vakautta käsittelevän foorumin kanssa verokeitaiden valvonnan riittävyyden arviointia ja toimittamaan tarvittavaa teknistä tukea niiden luotettavuuden vahvistamiseksi. Lisäksi jäsenvaltiot pyytävät IMF:ää ja Maailmanpankkia toteuttamaan lisätoimia rahanpesun torjuntavaatimusten ottamiseksi huomioon niiden toimintapoliittisessa ohjauksessa ja ohjelmissa.

Kuten arvoisa parlamentin jäsen huomaa, neuvosto kiinnittää suurta huomiota yhteistyöhaluttomiin lainkäyttöalueisiin ja se on valmis toteuttamaan tarvittavat toimenpiteet, joilla estetään niiden käyttö rahanpesutarkoituksiin.